Forslag til RÅDETS BESLUTNING om ændring af Kommissionens beslutning 2000/532/EF for så vidt angår listen over affald

(forelagt af Kommissionen)

BEGRUNDELSE

1. Formålet med denne beslutning vedrørende listen over affald og farligt affald er at ændre Kommissionens beslutning 2000/532/EF, som er ændret ved Kommissionens beslutning 2001/118/EF, for så vidt angår listen over affald. Ændringen skal ses i lyset af de meddelelser, medlemsstaterne har fremsendt i henhold til artikel 1, stk. 4, andet led, i direktivet om farligt affald. Her hedder det, at al anden form for affald, der ikke er optaget på listen i beslutning 94/904/EF, og hvorom en medlemsstat mener, at det udviser en eller flere af de egenskaber, der er opregnet i bilag III til direktiv 91/689/EØF, skal betragtes som farligt affald i direktivets forstand. Medlemsstaterne skal give Kommissionen meddelelse om sådanne tilfælde; Kommissionen gennemgår meddelelserne efter proceduren i artikel 18 i direktiv 75/442/EØF med henblik på tilpasning af listen.

2. Kommissionen havde forelagt udvalget i artikel 18 i direktiv 75/442/EØF et udkast til de foranstaltninger, der skulle træffes. Udkastet omhandlede ændring af listen i Kommissionens beslutning 2000/532/EF om afløsning af Kommissionens beslutning 94/3/EF om udarbejdelse af en liste over affald i henhold til artikel 1, litra a), i Rådets direktiv 75/442/EØF om affald og af Rådets beslutning 94/904/EF om udarbejdelse af en liste over farligt affald i henhold til artikel 1, stk. 4, i Rådets direktiv 91/689/EØF om farligt affald. I den nye liste var der taget hensyn til 300 meddelelser fra medlemsstaterne.

3. Den 7. december 2000 godkendte udvalget udkastet til forslag til ændringer, undtagen for fire affaldstypers vedkommende.

Der var ikke kvalificeret flertal for Kommissionens forslag om at klassificere følgende rubrikker som farligt affald:

06 08 02 chlorsilanholdigt affald

07 02 16 siliconeholdigt affald

17 06 05 asbestholdige byggematerialer

Der var ikke kvalificeret flertal for Kommissionens forslag om at klassificere følgende rubrik som ikke-farligt affald:

19 08 09 fedt og olieblanding fra olieudskillelse indeholdende spiselig olie og fedt

4. Ændringen af listen, med undtagelse af klassificeringen af disse fire rubrikker, er blevet vedtaget som Kommissionens beslutning 2001/118/EF efter proceduren i artikel 18 i direktiv 75/442/EØF. Ifølge de samme bestemmelser skal der forelægges et forslag om klassificering af de fire rubrikker for Rådet. Har Rådet ikke truffet nogen afgørelse inden tre måneder efter forslagets forelæggelse for Rådet, vedtages de foreslåede foranstaltninger af Kommissionen.

5. Udvalget i artikel 18 i direktiv 75/442/EØF har bestridt, at rubrik 06 08 02 chlorsilanholdigt affald i alle tilfælde udgør farligt affald, hvilket Tyskland havde indsendt meddelelse om.

Chlorsilaner er en polymergruppe, der bl.a. består af grundstofferne silicium, hydrogen og chlor. Stofferne i gruppen har en struktur, der er analog med halogenerede kulbrinters. Selv om disse grundstoffer kan kombineres på uendelig mange måder, er flere af disse forbindelser, f.eks. trichlorsilan, dimethyldichlorsilan, trichlormethylsilan og trimethylchlorsilaner, klassificeret i kemikalielovgivningen som yderst eller meget brandfarlige, sundhedsskadelige ved indånding eller indtagelse, eller irriterende for øjne, hud eller lunger. Andre chlorsilaner skal også klassificeres og ikke alle kan klassificeres, så Kommissionen foreslår generelt at klassificere chlorsilanholdigt affald som farligt affald.

6. Udvalget i artikel 18 i direktiv 75/442/EØF har bestridt, at rubrik 07 02 16 siliconeholdigt affald i alle tilfælde udgør farligt affald, hvilket Nederlandene og Tyskland havde indsendt meddelelse om.

Siliconer er en stor gruppe polysiloxaner med en grundstruktur bestående af skiftevis silicium og oxygen, idet der på siliciumatomerne sidder forskellige organiske substituenter. Også her er der uendeligt mange kombinationsmuligheder. Nogle af disse forbindelser vides at være sundhedsskadelige ved berøring med huden eller ved indtagelse, de kan give ætsninger, og de er giftige for vandmiljøet og generelt økotoksiske. Kommissionen foreslår derfor generelt at klassificere siliconeholdigt affald som farligt affald.

7. Udvalget i artikel 18 i direktiv 75/442/EØF har bestridt, at rubrik 17 06 05 asbestholdige byggematerialer i alle tilfælde udgør farligt affald, hvilket Det Forenede Kongerige og Danmark havde indsendt meddelelse om.

Kommissionens forslag bygger i vid udstrækning på fællesskabslovgivningen om asbest og asbestmaterialer. I Rådets direktiv 99/45/EØF om klassificering, emballering og etikettering af farlige præparater er asbest klassificeret som kræftfremkaldende kategori 1. I 1999 stemte udvalget for tilpasning til den tekniske udvikling af direktiv 76/69/EØF om begrænsning af markedsføring og anvendelse af visse farlige stoffer og præparater om et direktivforslag med forbud mod de fleste anvendelser af asbest, bl.a. i asbestcement. Beslutningen byggede på videnskabeligt bevismateriale (udtalelse fra Den Videnskabelige Komité for Toksicitet, Økotoksicitet og Miljø af september 1998), som påviser, at der ikke kan fastsættes noget eksponeringsniveau, under hvilket chrysotilasbest, der normalt forekommer i asbestcement, ikke indebærer nogen kræftrisiko. Direktiv 83/477/EØF om beskyttelse af arbejdstagere mod udsættelse for asbest kræver, at affald fra arbejdet hurtigst muligt skal samles og transporteres uden for arbejdspladsen i egnet lukket og mærket emballage (undtagen ved udvindingsvirksomhed). Det hedder derefter, at asbestaffald skal behandles i overensstemmelse med direktiv 78/319/EØF om giftigt og farligt affald (artikel 6), senere ændret ved direktiv 91/689/EØF om farligt affald. Direktiv 87/217/EØF af 19. marts 1987 om forebyggelse af miljøforurening med asbest bestemmer, at alt asbestaffald (som defineret i direktiv 75/442/EØF) skal behandles på en sådan måde, at emissioner til luft og vand bliver mindst mulige. På denne baggrund foreslår Kommissionen at klassificere asbestholdige byggematerialer som farligt affald.

Nogle medlemsstater har fremført, at asbestfibrene i asbestcement er fast forankret i cementmassen og derfor ikke let kan løsrives. Deres modstand mod forslaget hang nøje sammen med, hvilke følger det får for deponering af asbestcement i henhold til direktiv 99/31/EF om deponering af affald, at materialet klassificeres som farligt affald. I mange af medlemsstaterne deponeres asbestholdige byggematerialer i dag på deponeringsanlæg til inert eller ikke-farligt affald.

Kommissionens holdning til de argumenter, medlemsstaterne fremførte under forhandlingerne om Kommissionens forslag, er, at asbestcement ikke kan anbringes i deponier til inert affald, jf. definitionen heraf i artikel 2, litra e, i lossepladsdirektivet. Asbestcement er ikke omfattet af definitionen, da det kan afgive fibre efter deponeringen, hvis det bliver udsat for tryk og går i stykker, og desuden er dets indhold af forurenende stoffer (asbestfibre) ikke ubetydeligt, idet det kan indeholde op til 40%. Derfor vil asbestcement ikke længere kunne deponeres på deponeringsanlæg til inert affald efter datoen for gennemførelsen af lossepladsdirektivet, uanset om asbestcement klassificeres som farligt eller ikke farligt.

Selv efter klassificering som farligt affald kan asbestcement deponeres på et deponeringsanlæg til ikke farligt affald i medfør af artikel 6, litra c, nr. iii, hvorefter deponeringsanlæg for ikke farligt affald kan anvendes til stabilt, ikke reaktivt farligt affald med udvaskningsegenskaber, som svarer til egenskaberne hos ikke farligt affald. Dette farlige affald må ikke deponeres i celler, der er beregnet til bionedbrydeligt ikke farligt affald. Mange af medlemsstaterne er enige i, at deponering af asbestcement sammen med ikke farligt affald, især bionedbrydeligt affald, bør undgås, da cementmassen kan blive nedbrudt af surt perkolat og der er risiko for frigivelse af fibre via gasopsamlingssystemet. Asbestcement bør derfor deponeres i særlige celler i deponeringsanlægget. Det betyder, at deponeringspraksis bliver den samme, uanset om asbestcement klassificeres som farligt eller ikke. Der ville gælde samme foranstaltninger, selv om asbestcement blev klassificeret som ikke farligt.

8. Udvalget i artikel 18 i direktiv 75/442/EØF har bestridt, at rubrik 19 08 09 fedt og olieblanding fra olieudskillelse indeholdende spiselig olie og fedt i alle tilfælde udgør ikke farligt affald. Efter udvalgets opfattelse, især Spaniens, afspejlede rubrikkens ordlyd ikke det forhold, at kun blandinger, der UDELUKKENDE indeholder spiselig olie og fedt, kan betragtes som ikke farlige.

Derfor foreslår Kommissionen af hensyn til tydeligheden ikke at lade noget underforstået, men udtrykkelig bestemme, at blandinger, der UDELUKKENDE indeholder spiselig olie og fedt (som selv ikke er farlige) kan klassificeres som ikke farlige.

9. Som dato for anvendelsen foreslås den 1. januar 2002. Det er samme dato, som beslutning 2000/532/EF og beslutning 2001/118/EF finder anvendelse fra. Dette betyder, at medlemsstaterne kan vedtage nationale foranstaltninger til gennemførelse af alle beslutningerne med kun én retsakt. Herved vil det blive lettere for myndighederne og de økonomiske beslutningstagere at anvende foranstaltningerne, da de i praksis kun skal tage stilling til én ændring i lovgivningen.

Forslag til RÅDETS BESLUTNING om ændring af Kommissionens beslutning 2000/532/EF for så vidt angår listen over affald

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/689/EØF af 12. december 1991 om farligt affald [1], særlig artikel 1, stk. 4, og

[1] EFT L 377 af 31.12.1991, s. 20. Direktivet er ændret ved direktiv 94/31/EF (EFT L 168 af 2.7.1994, s. 28).

under henvisning til forslag fra Kommissionen, og

ud fra følgende betragtninger:

(1) Der er fastlagt en affaldsliste ved Kommissionens beslutning 2000/532/EF af 3. maj 2000 om afløsning af Kommissionens beslutning 94/3/EF om udarbejdelse af en liste over affald i henhold til artikel 1, litra a), i Rådets direktiv 75/442/EØF om affald og af Rådets beslutning 94/904/EF om udarbejdelse af en liste over farligt affald i henhold til artikel 1, stk. 4, i Rådets direktiv 91/689/EØF om farligt affald [2].

[2] EFT L 226 af 6.9.2000, s. 3. Beslutningen er ændret ved beslutning 2001/118/EF (EFT L 47 af 16.2.2001, s. 1).

(2) Ifølge artikel 1, stk. 4, i direktiv 91/689/EØF skal medlemsstaterne give Kommissionen meddelelse, hvis der på listen over farligt affald mangler affald, som efter deres opfattelse udviser en eller flere af de egenskaber, der er opregnet i direktivets bilag III. Flere af medlemsstaterne har givet meddelelse om chlorsilanholdigt affald, siliconeholdigt affald og asbestholdige byggematerialer og anmodet om, at listen over farligt affald tilpasses i overensstemmelse hermed.

(3) For at undgå tvivl bør det udtrykkelig bestemmes, at kun fedt og olieblanding fra olieudskillelse, der udelukkende indeholder spiselig olie og fedt, kan betragtes som ikke-farligt affald.

(4) Beslutning 2000/532/EF bør ændres i overensstemmelse med det ovenfor anførte.

(5) De i denne beslutning fastsatte foranstaltninger er ikke i overensstemmelse med udtalelse fra det ved artikel 18 i direktiv 75/442/EØF af 15. juli 1975 [3] nedsatte udvalg.Derfor skal de vedtages af Rådet i medfør af artikel 18, fjerde afsnit, i direktiv 75/442/EØF.

[3] EFT L 194 af 25.7.1975, s. 39. Direktivet er senest ændret ved Kommissionens beslutning 96/350/EF (EFT L 135 af 6.6.1996, s. 32).

VEDTAGET FØLGENDE BESLUTNING:

Artikel 1

Bilaget til beslutning 2000/532/EF ændres som anført i bilaget til nærværende beslutning.

Artikel 2

Denne beslutning anvendes fra den 1. januar 2002.

Artikel 3

Denne beslutning er rettet til medlemsstaterne.

Udfærdiget i Bruxelles, den .[...]

På Rådets vegne

Formand [...]

BILAG

Bilaget til beslutning 2000/532/EF ændres som følger:

(1) Rubrik nr. 06 08 02 chlorsilanholdigt affald affattes således:

"06 08 02* chlorsilanholdigt affald"

(2) Rubrik nr. 07 02 16 siliconeholdigt affald affattes således:

"07 02 16* siliconeholdigt affald"

(3) Rubrik nr. 17 06 05 asbestholdige byggematerialer affattes således:

"17 06 05* asbestholdige byggematerialer"

(4) Rubrik nr. 19 08 09* fedt og olieblanding fra olieudskillelse indeholdende spiselig olie og fedt affattes således:

"19 08 09 fedt og olieblanding fra olieudskillelse, der udelukkende indeholder spiselig olie og fedt"